Det vil være fornuftigt at tage en taske eller en pose med hjemmefra, når man fremover skal ud at shoppe.

Det bliver nemlig forbudt for forretninger at give gratis bæreposer til kunder, har et flertal i Folketinget besluttet.

I stedet kommer poserne til at koste minimum fire kroner. Det gælder både for poser af plastik, papir og andet materiale.

Ifølge miljøminister Lea Wermelin (S) er tiltaget et skridt i den rigtige retning for at få forbruget af plastik ned og genbruget op.

- Vi har brug for, at vi tænker os bedre om, at vi får lagt de dårlige vaner på hylden, og at vi får genbrugt og genanvendt mere, hvis vi skal sikre en grønnere planet til de kommende generationer.

- Det her kan ikke løse det alene, men det er en vigtig del af at få en mere cirkulær økonomi, siger hun.

Alle partier undtagen Nye Borgerlige og Liberal Alliance stemte for lovforslaget.

Minimumspris skal indføres

Regeringen besluttede at gå efter at indføre en minimumpris på bæreposer for at sikre, at forretninger ikke omgår forbuddet mod gratis poser ved eksempelvis kun at kræve få ører i betaling.

Læs også : Hvad bærer du dine tilbud hjem i? Butikskæder oplever stort nej tak til plastikposer

Forbuddet gælder også alle typer tynde plastikbæreposer med og uden hank. Det er poser, som man eksempelvis får ved pizzamanden, fiskemanden eller grønthandleren.